# Rainis Kastaņolā 1911. gada 6. novembrī

Manu mīļo sirdsdraudziņ, kā tad Tev nu nedzirdēts mīļš vārds?1 Teikts viņš cik šo reižu, tik atkārtot es nevaru, man liekas no tā zaudējam. Te es neesmu tik laimīgs kā Tu. Bet nu labi i tā, tai nelaimei ar gaidāmo mamiņas ziņu2 bijis viens labums, ka Tu nu dzirdēji. — Ar darbu nebūt neesmu vēl gatavs ticis,3 jo man jau vēl daudz jāpārraksta, un tas būs briesmīgākais. Nu izrādās, ka arī IV un V cēl[iens] ir daudz par gari un ar III c[ēlienu] būs tas pats. Bet nemaz negribas vairs strādāt. — Paklaus Tu jel maz dakterienei4 un sāc arī ārstēties, cik tad Tev vairs laika ir līdz braukšanai.5 — Aizraksti Vagulenei6 karti, ka nevari pie viņas aiziet; adrese ir: Pension Neptun. — Tev sliktāk pārrakstīts tādēļ, ka dzejas grūtāk pārrakstīt un Tev arī rokraksts nesalasāms.7 Lietojams taču būs pārrakstījums. — Sirdspūkiņ, lido.

Ilustrēta atklātne ar krāsainu Mucano ezeriņa un Sorengo ciema kopskata fotoattēlu (RTMM 103769). Uzraksts: „*Sorengo e lago di Muzzano. 7444 Phototypie Co., Neuchâtel*”. Teksts rakstīts ar zilu tinti. Atklātne adresēta: „Mme A. Naglin b/Dr. Farbstein, Zürich, Turnerstr. 22.” Lugānas pasta zīmogs ar datumu: „*6.XI.11*.”

Atklātne cietusi no mitruma; dažviet padzisis teksts.

Pirmpublicējums RKR, 21. sēj., 418.-419. lpp. Nosūtīšanas vieta un datējums noteikts pēc pasta zīmoga.

1 Atsauce uz attiecīgu repliku Aspazijas 4. novembra vēstulē.

2 Domātas dzejnieces oktobra beigās redzētā „gaišredzīgā sapņa” izraisītās bažas, ka kuru katru brīdi no dzimtenes var pienākt vēsts par mātes nāvi.

3 Proti, joprojām nav pabeigta luga „Indulis un Ārija”.

4 T.i., dr. Farbšteinai.

5 Runa ir par tuvākajā laikā nodomāto Aspazijas atgriešanos dzimtenē.

6 Rainis te atgādina par nepieciešamību atbildēt uz L. Vaguļa dzīvesbiedres T.Vagules uzaicinājumu apciemot viņu un vīru jaunajā — Cīrihes — mājvietā.

7 Domājams, ka šī piezīme attiecas uz kādā no iepriekšējām dzejnieces vēstulēm (to nav izdevies atrast) izteikto neapmierinātību ar kvalitāti, kādā R. Ivanovs pārrakstījis uz mašīnas viņas dzejoļu krājumu „Ziedu klēpis”.